钦定古今图书集成/明伦汇编/交谊典/第066卷 > 《投盐铁裴郎中启》前人
## 钦定古今图书集成/明伦汇编/交谊典/第066卷 > 《投盐铁裴郎中启》前人

某启：某闻大道五千，所制者莫先于躁；浮生七十，所
伤者莫甚于情。某所以反袂兴嗟，支颐浩叹。顾两端
而若是，持万绪以奚归。爰念龆年，即偕时辈，胸中马
骏，握内蛇灵。入公孙龙之关，不惟逞辩；叱东方朔之
御，且欲献书。其后濩落单门，蹉跎薄命。路穷鬼谒，天
夺人谋。营生则饱少于饥，求试则落多于上。东经海
峤，受下馆于诸侯；西出剑门，泣危途于丞相。光景但
销于杯杓，货财不入于橐装。传书而黄耳增劳，久客
而黑貂兼敝。间者，郎中丹清演润，咳唾成音。荐光逸
之材，以地寒为累；举仲宣之赋，以体弱见遗。既兴奔
北之怀，因指在东之念。江夏则铺名池口，毗陵则堰
号铜墩。皆有主张，以生盐米。郎中傥或言泉晚浃，未
忘淘洒之功；谭柄时回，别借齿牙之助。俾得内资柔
滑，外救困穷。然后驱淮扬入赵之师，更谋背水；整秦
将渡河之卒，重议焚舟。目祷心祈，言狂意迫。其馀罪
戾，不敢逭逃。谨启。